
	Könyvéhez kellemes olvasást kívánunk!



Jutta megváltása


A fekete ruhába öltözött, karcsú asszony megállt az ösvény közepén. Sápadt arcából fáradt, szomorú szemmel nézett a világba, most pedig feszülten fülelt a zsengezöld tavaszi erdő csendjébe. Csengő gyermekhangok ütötték meg a fülét. Mintha megbénult volna; csak a szeme járt körbe rémülten, mintha menekülőutat keresne.


Nem sejtette, hogy figyelik. Kissé beljebb az erdőben egy fiatal férfi ült egy fatönkön, lovaglóruhában. A faluból jött erre, és itt tartott rövid pihenőt. Meglátta a közeledő karcsú nőalakot, és úgy nézte, ahogy az ember egy szép festményben gyönyörködik. Fekete ruhájával, sápadt, szomorú arcával alig illett a fényes, ragyogó tavaszi napba, látványa mégis magával ragadta.


Meg sem mozdult, nehogy észrevegyék, és megzavarja a magányos asszonyt. Így lett tanúja egy jelenetnek, amely örökre az emlékezetébe vésődött.


– Tavasz, tavasz közeleg már! – énekelték a gyerekek, egyszerű falusi ruhába öltözött fiúk és lányok. Amikor azonban megpillantották a sápadt, fekete ruhás asszonyt, egyszerre elhallgattak. Egy pillanatig mozdulatlanul álltak, és tágra nyílt, rémült szemmel bámultak rá. Végül egy kis szőke lány összeszedte a bátorságát. – A méregkeverő boszorkány! A kastélybeli méregkeverő boszorkány! – sikoltotta, majd úgy rohant el, mintha kergetnék.


Erre a többiek is felocsúdtak dermedtségükből. – A méregkeverő boszorkány! A méregkeverő boszorkány! – kiáltozták egymás szavába vágva, és fiúk, lányok, kisebbek és nagyobbak vad futásnak eredtek. A sértő kiáltás még néhányszor élesen visszhangzott az erdőben.


A fatönkön ülő férfi látta, hogy az asszony egész teste meginog. Üres tekintettel bámult a gyerekek után, aztán kinyújtott kézzel néhány tántorgó lépést tett előre. Mintha támaszt keresne, átölelt egy fatörzset, és arcát a durva kéreghez szorította. Mintha minden ereje elhagyta volna, térdre roskadt a fa mellett. Görcsös zokogás rázta a testét.


A férfi ekkor felugrott. Képtelen volt tovább tétlenül nézni ezt a kétségbeesést. Gyors léptekkel odasietett hozzá, és lehajolt. – Segíthetek? – kérdezte együtt érzőn.


Az asszony összerezzent, és felnézett rá. Tekintete úgy megrázta a férfit, hogy egy pillanatig szólni sem tudott. Kimondhatatlan gyötrelem, határtalan kétségbeesés ült benne. Megilletődve nézett a finom, szenvedő női arcba.


Önkéntelenül kinyújtotta a karját, hogy felsegítse. Az asszony megremegett, és a férfi részvéttel teli tekintetétől fájdalmas rándulás futott végig az arcán. Aztán minden erejét összeszedve feltápászkodott, és eltakarta az arcát. Nehezen küzdött, hogy visszanyerje önuralmát.


Egy darabig így állt előtte, arcát eltakarva, egész testében remegve. Aztán ernyedten leengedte a kezét, még egyszer gyötrődő pillantást vetett rá, majd egyetlen szó nélkül úgy rohant el, mint az üldözött vad.


A férfi különös érzéssel nézett utána. Tudta, hogy ezt a szenvedő arcot soha nem fogja elfelejteni. Látványa kitörölhetetlenül a szívébe vésődött. Lassan ő is elindult azon az úton, amelyen az asszony elmenekült. Úgy érezte, a közelében kell maradnia, mintha oltalmaznia kellene; mintha még történhetne vele valami rossz, amit talán ő megakadályozhat.


Egy darabig még látta maga előtt a karcsú alakot, aztán az asszony hirtelen befordult egy mellékösvényre. Mire a férfi odaért, már eltűnt.


Valami megmagyarázhatatlan ösztönzésnek engedve elindult a mellékösvényen, és kutatva nézett körül. Nem sokkal később magas, természetes sövényt pillantott meg, amelyet megnyírt, egymásba nőtt kökénybokrok alkottak. Úgy látszott, egy nagy parkot vesz körül. Néhány lépéssel odébb apró, zöldre festett fakaput fedezett fel benne. Most már értette, hová tűnt a fiatal hölgy: ezen a kapun ment be.


Egy darabig mozdulatlanul állt, és úgy nézte a kaput, mintha az megfejthetné előtte ennek az asszonysorsnak a rejtélyét.


Égő kíváncsiság ébredt benne. Meg kellett tudnia, ki ez a nő, miért menekültek előle a gyerekek, és miért gyalázták ilyen szavakkal.


Lassan, gondolataiba merülve indult tovább a hosszú sövény mentén.


Miután két oldalról is megkerülte, és már a harmadik oldala mentén haladt, magas kovácsoltvas kaput pillantott meg két hatalmas kőoszlop között. A kapun át parkszerű kertre látott. A háttérben nagy, kastélyszerű épület állt, előkelő, a külvilágtól elzárkózó benyomást keltve.


Ez bizonyára Untergriesbach – gondolta, és érdeklődve szemlélte az épületet. Széles lépcsősor vezetett fel az oszlopok tartotta előcsarnokhoz, két oldalán kocsifelhajtóval. A nehéz, vasdíszekkel borított kapu zárva volt. Valamennyi ablakot becsukták, és függöny takarta. A lépcsősor magasságában széles terasz húzódott végig az egész épület előtt.


Frank Rüdiger érdeklődve járatta végig tekintetét a hosszú ablaksoron. Úgy rémlett neki, mintha a terasz fölötti egyik ablak függönye megmozdult volna, mintha remegő kéz érintette volna.


Talán a szép ismeretlen állt mögötte? Talán az ő szenvedő szeme figyelte?


Hirtelen illetéktelen leskelődőnek érezte magát, és gyorsan továbbindult Griesbach falva felé, amely festőien húzódott meg egy völgykatlanban, hófödte hegyvonulatok között. Amikor beért a faluba, meglátta a gyerekcsapatot, amellyel az imént az erdőben találkozott. A fogadó előtt álltak, ahol a lovát hagyta, és izgatottan meséltek valamit néhány asszonynak. Ahogy közelebb ért, meghallotta, hogy a méregkeverő boszorkányról beszélnek, akivel az erdőben találkoztak.


Legszívesebben megállt volna hallgatózni, de erőt vett magán, és belépett a fogadóba.


A fogadós rögtön eléje sietett.


– Épp jókor jön a nagyságos uram, kész az ebédje – mondta szolgálatkészen.


Frank Rüdiger bólintott.


– Rendben, fogadós uram. Tálaljon rögtön, utána tovább szeretnék lovagolni.


A fogadós meghajolt.


– Izibe, nagyságos uram!


Aztán bosszúsan kilépett az ajtón.


– Mi ez a lárma? Takarodjatok innen hé, kölkök, zavarjátok a vendégeimet! – kiáltott a gyerekekre.


Frank Rüdiger megtorpant, és végül mégsem tudta megállni, hogy meg ne kérdezze:


– Mitől ilyen izgatottak ezek a gyerekek? Valami méregkeverő boszorkányról beszélnek, akit az erdőben láttak.


A fogadós ránézett.


– Ó, hát az csak a boldogult urunk fiatal özvegye. A nászéjszakájukon tette el láb alól a férjit. Mérget adott néki, csak épp nem tudták bizonyítani, ezért hát eleresztették. De attól még mindenki azt gondulja, hogy ő mérgezte meg. Ugyan ki más lett volna? A gyerekek félnek tűle, és elfutnak, ha meglátják a fekete ruhájában. Ránézésre ugyan meg nem mondaná az ember, hogy gyilkos… no, de én inkább semmit se mondok. Annyi bizonyos, hogy senki sem hisz az ártatlanságában, legkevésbé a rokonsága. Azok megmondják bárkinek, hogy ő ölte meg a férjit.


Frank Rüdiger maga sem értette, miért hallgatja ilyen feszült érdeklődéssel. Lelki szeme előtt újra megjelent az összeroppant asszony, szép, szenvedő arca, szorongó, kétségbeesett tekintete. Lehetett ez egy bűnös nő arca?


A fogadóshoz fordult.


– Ezt egyszer részletesen el kell mesélnie nekem. Jöjjön, tartson velem az ebédnél! Ahogy már mondtam, a házvezetőnőm beteg, ezért amíg várok az orvosságra, amelyet a doktor készít neki, inkább itt ebédelek.


– Nálam jól fog enni, nagyságos uram. Adok én a jó konyhára! A Vörös Oroszlánnak jó híre van az egész környéken.


– Tudom, fogadós uram.


Átmentek az egyszerű vendégszobán az urak különszobájába. Egy régimódi bőrkanapé előtt hatalmas kerek asztal állt, fölötte függőlámpa lógott. Két kisebb asztalt helyeztek el az ablaknál és a nagy cserépkályha mellett, körülöttük székekkel.


Az ablak melletti tiszta asztalt megterítették, Frank Rüdiger ott foglalt helyet.


A fogadós rögtön sültet, zöldséget és kompótot hozott; a fogadósné a konyhából egy tálalóablakon át adogatta ki neki az ételeket.


– Azt ígérte, elmeséli, hogyan történt ez a história a „méregkeverő boszorkánnyal” – mondta Frank Rüdiger.


Amikor a fogadós mindent a vendég elé tett, leereszkedett egy székre, és mesélni kezdett:


– Úgy két éve vót, mikor híre ment, hogy a mi nagyságos urunk, aki Nauheimben kúráltatta a szívét, menyasszonyt hoz haza. Az esküvőt a hazatérése utáni napon akarták megtartani Griesbachban. Von Tübingen úr már elmúlt hatvanéves, mindenki azt hitte, agglegényként éli le az életét. Az unokatestvére, von Tölz asszony és annak első házasságából született fia, Norbert von Hall úr legalábbis biztosra vették. Már úgy tekintettek magukra, mint az örököseire. Csakhogy ennek egyszerre vége lett. Von Tübingen úr megírta az unokatestvérének, hogy két gyermekével együtt költözzön vissza a müncheni városi lakásukba – van még egy lánya is a második házasságából. Ő ugyanis meg akar nősülni, és rögtön magával hozza a menyasszonyát. A fiatal hölgy azonban nemrég elhunyt édesanyját gyászolja, ezért az esküvőt teljes csendben tartják. A rokonai se legyenek jelen. Az első hónapokat kettesben akarja tölteni a fiatal feleségével, és majd szól, ha újra vendégeket kíván fogadni. Elég az hozzá, hogy el kellett hagyniuk Untergriesbachot, mire ő megérkezik. Ezt a kastély személyzetétől hallottam. Von Tölz asszony állítólag magánkívül volt. A lánya alig tudta megnyugtatni, a fia, von Hall úr pedig dühében összetört egy drága vázát. Persze kemény csapás lehetett nekik, hogy ilyen gazdag örökségtől estek el. Igaz, a nagyságos úr nem sokra tartotta az unokatestvérét, von Hall urat pedig végképp nem szenvedhette, mert léhűtő és szerencsejátékos. De mégiscsak ők voltak az egyetlen rokonai, és szentül hitték, hogy mindent ők örökölnek majd. Tenni azonban semmit sem tehettek, és aznap reggel, amikor von Tübingen úrnak délután kellett megérkeznie a menyasszonyával, von Tölz asszony elutazott a gyerekeivel.

Amikor von Tübingen úr délután megérkezett a menyasszonyával, a nauheimi kúra után nagyon gyengének és elesettnek látszott, és hirtelen ragaszkodni kezdett ahhoz, hogy még aznap tartsák meg az esküvőt. A menyasszonya kérlelte, hogy előbb pihenjen ki magát, ő azonban azt állította, egészen jól érzi magát, és ragaszkodott az azonnali esküvőhöz. Meg is tartották, és ezzel von Tölz asszony minden öröklési reménye szertefoszlott.


– Maguk a rokonok nem voltak vagyonosak? – kérdezte Frank Rüdiger, aki figyelmesen hallgatta.


– Dehogy voltak! Von Tölz asszony egy csekély járadékból élt. A fia, aki valaha tiszt volt, folyton rajta élősködött, és még a lányát is neki kellett eltartania. Münchenben egy szegényes, háromszobás lakásuk volt, de a nyár nagy részibe mindig itt voltak az untergriesbachi kastélyban. Azt beszélték, mindenfelé adósságaik vannak. Egy fogadóban sok mindent hall az ember. A kastélyban a nagyságos úr költségén nagy lábon éltek. Most pedig vissza kellett térniük a szegénységükbe. Bizonyosan nem örültek neki. De elutaztak, és még ugyanazon az estén új úrnője lett a kastélynak. Mondhatom, nagyságos uram, senki sem nézett volna ki semmi rosszat a fiatalasszonyból. Olyan fiatalnak és ártatlannak látszott, a szeme pedig olyan kedvesen és jóságosan mosolygott… Én magam is elkísértem a hintót egészen a kastélyig, csak hogy tovább nézhessem. A templomtól lépésben haladtak. Nem viselt menyasszonyi ruhát, koszorút sem, egyszerű útiruhában esküdött meg. A nagyságos úr meg úgy ült mellette, mint egy apa, aki büszke a szép lányára, nem pedig mint egy vőlegény. Mi mindannyian szerettük a nagyságos urat, és szívből kívántunk neki boldogságot, de én már akkor arra gondoltam, hogy ebbűl nem sül ki semmi jó se. Ilyen fiatal asszony és ilyen idős férj! Hiszen negyven év volt köztük! Szerelemből biztosan nem ment hozzá; ekkora korkülönbségnél olyan nincs. Ebből baj lesz, gondoltam én. És bizony másnap reggel futótűzként terjedt el a faluban a hír: von Tübingen urat megmérgezték a nászéjszakáján! Senki sem volt nála, csak a fiatal felesége. Ő vitte be az éjszakai italát is az ágy mellé – a nagyságos úr minden este egy pohár portóit tartott az ágya mellett, és ha éjszaka felébredt, megitta. Szóval a fiatalasszony vitte be neki a bort, és a pohárban maradt kevés borban mérget találtak. Ő persze azt állítja, fogalma sincs, hogyan került bele. Azt vallotta, hogy még egy órácskát felolvasott a férjének, miután az már lefeküdt. A férfi hamarosan elaludt, ő pedig olyan fáradt volt, hogy maga is elszenderedett az ágya melletti karosszékben. Egyszer csak valami halk neszre ébredt fel, amelynek nem tudta az okát. Olyan volt, mintha egy borsószem lassan végiggurulna a padlón. Fázni kezdett, mert az ablak még nyitva állt, ezért becsukta, mert arra gondolt, a férje is megfázhat. De bármilyen halkan csukta is be, von Tübingen úr felébredt rá. A templom órája éppen akkor ütötte az éjfélt. A férje kedvesen megszidta, amiért még nem ment aludni. Aztán inni akart a borából, ő pedig a szájához emelte a poharat. A férfi kiitta, utána még gyengéden megsimogatta a kezét. A fiatalasszony ezután átment a saját hálószobájába, és addig aludt, amíg fel nem ébresztették azzal, hogy a férje meghótt.

No, hát mondja meg, nagyságos uram, nem hangzik ez gyanúsan? Egy friss férj csak nem hagyja, hogy a nászéjszakáján a fiatal felesége felolvasson neki, aztán közben elalszik, még ha hatvanon túl van is! A fiatalasszony azonban egyetlen szavát sem változtatta meg a vallomásának, és azt sem tudták rábizonyítani, honnan szerezte a mérget, amellyel von Tübingen urat megölték. Letartóztatták, a bíróságtól is kijöttek a kastélyba, és mindent kivizsgáltak. Von Tölz asszonynak táviratot küldtek, ő pedig a gyerekeivel azonnal visszajött Münchenből. Ma is ott élnek a kastélyban. Von Tölz asszony rögtön úgy kezdett viselkedni, mint az örökös, mert ő és a gyerekei nem tudták, hogy az esküvőt egy nappal előbbre hozták. Azt hitték, mégiscsak az ölükbe hullik a nagy vagyon. Csakhogy ebből nem lett semmi. A fiatal nagyságos asszony túljárt az eszükön: még végrendelet is volt, amelyet von Tübingen úr az esküvő napján írt alá, és abban fiatal feleségét tette meg egyetemes örökösévé. Von Tölz asszony és a fia állítólag magukon kívül voltak, amikor megtudták, hogy az esküvőt már előző nap megtartották. Von Hall úr úgy elvágódott, mint akit leütöttek – ezt egy inas látta –, és csak a húga, Blandine von Tölz kisasszony fogadta nyugodtan a hírt. Von Tölz asszony rögtön kijelentette, hogy a fiatal özvegy gyilkos. Ő és a fia mindenkinek azt hajtogatták, aki csak hajlandó volt meghallgatni őket, hogy a fiatalasszony ravasz képmutató, aki szelídségével akarja megtéveszteni az embereket. De minket, griesbachiakat sem ejtettek a fejünk lágyára ám! Nekünk ugyan nem tud port hinteni a szemünkbe az a méregkeverő boszorkány! Mi éppúgy hisszük, mint von Tölz asszony és a fia, hogy ő ölte volt meg a nagyságos urat. Hisz ki más tette volna? A bírósági urakat persze elcsábolta az a szép arca, és semmit se tudtak rábizonyítani. Így aztán bizonyíték hiányában fel kellett menteniük. Visszajött ide Griesbachba, és most ő a kastély úrnője. Von Tölz asszony meg a gyerekei pedig örülhetnek, hogy megengedte nekik, hogy továbbra is Untergriesbachban maradjanak.


– Tehát von Tübingen úr rokonai vele együtt élnek a kastélyban? – kérdezte Frank Rüdiger elgondolkodva.


– Igen. Egyszerűen nem mentek el többé, von Tübingen asszony pedig nem küldte el őket. Amíg vizsgálati fogságban volt, von Tölz asszony kezébe vette az egész háztartás irányítását. Nagyon erélyes hölgy. Von Hall úr meg rögtön kinevezte magát a birtok intézőjének, és úgy viselkedik, mintha ő volna az úr. Von Tübingen asszony még mukkanni sem mer. Attól félhet, hogy a rokonai újra előveszik az ügyet, ha ragaszkodik hozzá, hogy elmenjenek. Von Hall úr egyébként sem kellemes ember, sokat panaszkodnak rá a munkások, de bizonyos dolgokban függnek tőle, mert von Tübingen asszony hagyja, hogy ő játssza az urat. Ő maga teljesen visszavonultan él, alig látni, és aki mégis találkozik vele, kitér előle. Megbélyegzett asszony lett belőle, a gyerekek pedig kiabálni kezdenek, ha meglátják. Maga von Hall úr nevezte el „méregkeverő boszorkánynak”. Egyszer azt mondta a gyerekeknek: fussatok a méregkeverő boszorkány elől, különben megöl benneteket! Azóta mindenki így hívja. Pedig kinézetre egyáltalán nem boszorkány – inkább olyan, mint egy szentkép. De hát éppen ez a képmutatás benne. Von Hall úr egyszer azt mondta nekem, amikor megjegyeztem, hogy inkább angyalkának látszik, mint ördögnek: azok a legrosszabbak, akiken nem látszik az ördögi gonoszság.


– Tehát von Hall úr szilárdan meg van győződve róla, hogy von Tübingen asszony megölte a férjét?


– Egészen biztosan, nagyságos uram. Senki sem kételkedik benne, még ha nem is tudták elítélni. A védője talpraesett ember volt, olyan ügyesen védte, hogy végül fel kellett menteni. Nem hallott a perről?


– Nem. Éveken át külföldön voltam. Közvetlenül a háború vége után Borneóra mentem, és csak néhány hónapja tértem haza.


– A háborút azért végigharcolta, nagyságos uram?


– Igen. Az elejétől a végéig.


A fogadós bólintott.


– Szörnyű idők voltak. De talán még rosszabb volt, ami utána következett.


Frank Rüdiger végigsimított szabályos homlokán, és félretolta a tányérját.


– Isten a megmondhatója. Azért mentem el, mert nem bírtam tovább nézni az akkori nyomorúságot. De csak néhány évig bírtam odakint. A honvágy hazahozott. Amit pedig idegenben kerestem, most egy darabka német földbe fektettem.


– Jól vásárolt, nagyságos uram. Obergriesbachot mindig rendesen gazdálták, a földje is jó. Azt beszélik mindenfelé, hogy erélyes, dolgos gazda, pedig alig két hete van itt. Fiatal is, erős is – nem lehet ebből baj.


Frank Rüdiger felállt.


– A számlámat, fogadós úr! Indulnom kell, ideje hazamennem. A doktor bizonyára elkészült már a házvezetőnőm orvosságával. Útba esik a háza.


Fizetett, majd a fogadós kíséretében kilépett a házból. Egy legény már ott várta a lovával. Frank nyeregbe pattant, köszönt, és ellovagolt.


Hazafelé azonban képtelen volt másra gondolni, mint von Tübingen asszonyra, aki állítólag a nászéjszakán megölte a férjét. Vajon valóban ő tette?


Minél tovább töprengett rajta, annál nyugtalanabb lett. Ha ártatlan volt – nem kellett volna neki a segítségére sietnie?


Végül bosszús lett önmagára, és megpróbálta másfelé terelni gondolatait. Arra kényszerítette magát, hogy gazdasági teendőire gondoljon, olyan dolgokra, amelyek elvonják a figyelmét.


Útja a völgyből egyre magasabbra vezetett a hegyek közé, és csaknem egyórás lovaglás után pillantotta meg maga előtt Obergriesbach udvarházát. Tekintélyes, barátságos épület volt.


Leugrott a lóról, és átadta egy odasiető legénynek. A tágas előcsarnokban egy ötvenes évei közepén járó asszony jött eléje. Fájdalmasan eltorzította az arcát, és siralmas képet vágott.


– No, Remblin asszony, maga nincs ágyban? Pedig megmondtam, hogy feküdjön le.


– Nincs nekem nyugtom, nagyságos uram. Csak hajt valami föl-alá.

